પરચુરણની તંગી માટે એવું કહેવાય છે કે સિક્કાની ધાતુની કિંમતને કારણે લોકો સિક્કા ગાળી એની ધાતુ વેચી મારતાં હતા. તો ટામેટાનાં ભાવ માટે વરસાદ અને સંગ્રહાખોરી સિવાય શું જવાબદાર હશે? કદાચ આખો દેશ પાણીને બદલે ટામેટા સૂપ પીતો અને જમવામાં ભાખરી અને સેવ-ટામેટાનું શાક જ ખાતો હશે. બાકી ટામેટાના ભાવ વધારા માટે કોઈ મલ્ટીનેશનલ કંપનીને પણ દોષ દેવાય એવો નથી. ટામેટા અમારી જાણકારી મુજબ પાકિસ્તાનથી આયાત નથી થતાં એટલે આ અંગે પાકિસ્તાન ઉપર પણ દોષનો ટોપલો ઢોળી શકાય એમ નથી. આજકાલ જે રીતે બધી ચીજવસ્તુના ભાવ વધ્યા છે તે જોતાં આમેય ટોપલામાં કશું પણ ભર્યું હોય એ ઢોળવામાં શાણપણ ચોક્કસ નથી.